30. schôdza NR SR - 2.deň - B. popoludní
Dátum: 2018-03-26
Poslanec: Klus, Martin (SaS)
Druh vystúpenia: Vystúpenie v rozprave

168. Takže takisto prajem dobrý večer, dámy a páni. Vážený pán predseda vlády, som rád, že ste pri tomto mojom vystúpení tu. Pri tom prvom sa mi to nepodarilo a spomínal som v ňom okrem iného aj viaceré prešľapy, ktoré máte v programovom vyhlásení vlády najmä v oblasti zahraničnej, ale aj bezpečnostnej politiky. No a ako už bolo povedané mojimi niektorými predrečníkmi, za ten čas sa nám tu trošičku zmenila situácia. Zmenila sa situácia v známej kauze novičok alebo, keď chceme, Skripaľ, kde Slovensko zase raz zohralo rolu zbabelca, krajiny, ktorá strká ako pomyselný pštros hlavu do piesku, a pritom sme to boli my, koho ruská strana neprávom obvinila, ale reagujeme tak, ako sme rozhodne reagovať nemali. Spojené štáty sa rozhodli, že spoločne so spojencami začnú vyhosťovať jednotlivých ruských diplomatov, ktorí evidentne majú diplomatickú misiu len ako krytie svojej špionážnej činnosti. Rozhodli sa vyhostiť 60 ruských diplomatov. Väčšinou z veľvyslanectva vo Washingtone, avšak 12 budú musieť odísť aj zo stálej misie Ruska pri Organizácii Spojených národov v New Yorku. Američania okrem toho zároveň zatvoria ruský konzulát v meste Seattle. Len pre porovnanie, v decembri 2016 odchádzajúci prezident Barak Obama vyhostil 35 diplomatov, čo bolo reakciou na miešanie sa Ruska do amerických prezidentských volieb, a na základe týchto čísel vidíme, o akú vážnu vec sa v prípade predpokladaného útoku jednej krajiny na svojich bývalých agentov na území demokratickej krajiny, nášho spojenca, jedná. Ak sa pozrieme do Európskej únie, tak tu máme Nemecko, ktoré by malo vyhostiť štyroch ruských diplomatov, Poľsko a Francúzsko po troch, Česko, Litva, Taliansko po dvoch, jedného Lotyšsko a podľa dostupných informácií sa čoskoro pridajú Holandsko, Dánsko, Chorvátsko. Ale aj rusofilný premiér Maďarska Viktor Orbán, ktorý sa tiež rozhodol vyhostiť jedného diplomata. Len Slovensko si po niekoľkých dňoch ide predvolať ruského veľvyslanca na konzultácie. Krok, ktorý naši českí a švédski partneri urobili už pred niekoľkými dňami. Po tom, ako boli aj tieto krajiny obvinené z toho, že sa vraj spolupodieľali alebo mohli spolupodieľať na samotnom útoku. A čo na to Slovensko? Dovolím si zacitovať z reakcie ministerstva zahraničných vecí a európskych záležitostí, ktorá ma úprimne sklamala: „Slovenská republika jednoznačne odsúdila útok chemickou bojovou látkou v Salisbury v Spojenom kráľovstve, prihlásila sa k záverom Európskej rady z 22. marca 2018 a vyhradila si právo prijať ďalšie kroky v súvislosti s týmto prípadom. Po starostlivom zvážení alternatív sa ministerstvo zahraničných vecí a európskych záležitostí rozhodlo bezodkladne si predvolať veľvyslanca Ruskej federácie na Slovensku a požiadať o vysvetlenie k prípadu. Vývoj situácie, ako aj odpovede Ruska na výzvy, ktoré mu adresovali štáty Európskej únie vrátane Slovenska, ovplyvní ďalšie kroky, ktoré sme v tejto veci pripravení zvážiť.“ Ja sa pýtam, pán predseda vlády, ak všetky dôkazy, ktoré dnes pravdepodobne máte aj vy k dispozícii, pretože stačili evidentne Angele Merkelovej, prezidentovi Macronovi a mnohým ďalším štátnikom vrátane 14 krajín Európskej únie, nestačia vám a my teraz po niekoľkých dňoch ideme predvolávať ruského veľvyslanca? Rád by som v tejto chvíli... (Reakcia predsedu vlády SR.) Poprosím vás, pán premiér, aby ste ma nerušili, ja vás tiež nebudem. Na jednej strane... (Prerušenie vystúpenia predsedajúcim.) Bugár, Béla, podpredseda NR SR 169. Nechajte pána poslanca. Klus, Martin, poslanec NR SR 170. Na jednej strane chválim postoj štátneho tajomníka Ivana Korčoka za rýchlu a odvážnu reakciu, na druhej strane mám veľmi vážnu obavu, či tento alibistický prístup nie je novým trendom zahraničnej politiky Slovenskej republiky, a budem veľmi rád, keď mi na to potom, keď budete mať slovo, pán premiér, aj odpoviete. Stotožňujem sa s vyhlásením, príliš málo a príliš neskoro, to už som spomínal aj pri mojom doobedňajšom vystúpení, ktoré dnes spomínal aj analytik Milan Nič. Narážal pritom na to, že to bolo práve Slovensko, ktoré bolo spoločne so Švédskom a Českou republikou obvinené, ako som už povedal, z útoku otravným novičokom. Uspokojili sme sa s jalovým ospravedlneným, o ktorom ani nie je ani len jasné, z akej úrovne Ruskej federácie prišlo, za túto dezinformáciu, ktorá sa najmä ruským priestorom šírila ako raketa. Toto má stačiť členskej krajine Severoatlantickej aliancie a Európskej únie. Vo svojom prvom vystúpení, pán predseda vlády, som spomínal zlý začiatok vašej vlády a dodávam, že nielen kvôli špáratkovej afére, programové vyhlásenie vlády, ktoré je neaktuálne a ktoré som označil za paškvil a prejav neúcty voči Národnej rade Slovenskej republiky, že sem dokážete doručiť programové vyhlásenie vlády, ktoré má hneď niekoľko, povedal by som, až desiatok absolútne neaktuálnych bodov. Ale, bohužiaľ, a to musím zdôrazniť aj v oblasti zahraničnej politiky, tie detaily som spomínal, v čom konkrétne, v doobedňajšom vystúpení, nebudem ich spomínať opäť, ale práve kauza, o ktorej tu hovorím, a teda novičok, resp. Skripaľ je ďalším zlým signálom a pevne verím, že čím skôr zaradíte v tomto smere spiatočku. Obraz Slovenska medzi našimi spojencami už totiž dostatočne utrpel a povedal by som, že bol vo veľkej miere zničený napríklad vyhláseniami predsedu vlády Slovenskej republiky, dnes už našťastie odídeného, nášho kolegu poslanca Roberta Fica, o tom, že slušné vyjadrenie protestu na uliciach je vyjadrením štátneho prevratu organizovaného Georgeom Sorosom alebo tým, že si vodil na vysoké štátne stretnutie s nemeckou kancelárkou štátnu poradkyňu, ktorá má veľmi zaujímavú osobnú históriu, ale aj tým, že sme sa prihlásili k európskej a proatlantickej orientácii tromi ústavnými činiteľmi, a ktorú aj nová vláda kontinuity má zahrnuté vo svojom programovom vyhlásení vlády, avšak tak, ako sme na to boli zvyknutí, ho dnes dosť zásadne podryla. Takže dúfam, že toto nie je trend a, ako som povedal, zaraďme čím skôr spiatočku, pán premiér, a verím, že tú proatlantickú a európsku orientáciu myslíte skutočne vážne a nezostane len na papieri. Ďakujem veľmi pekne.